Titus Ampius Balbus
Titus Ampius Titi filius Balbus e tribu Horatia (floruit medio primo saeculo a.C.n.) fuit senator Romanus qui provinciae Asiae praefuit. Partes Pompeianas vel, si ita malueris, senatorias bello civili secutus tam acriter ad bellum adversus Caesarem incitabat ut a Caesarianis tuba belli civilis appellaretur. Vitas magnorum virorum litteris mandare quoque studebat nec in scriptis hodie deperditis Gaio Iulio Caesari parcebat.